Trafikken er i øjeblikket ramt på den nordjyske motorvej i nordgående retning. Klokken 12.26 fik Nordjyllands Politi anmeldelsen om et uheld ved Svenstrup. En bilist havde påkørt en campingvogn og var derefter flygtet. Bilen med campingvogn bagpå kom ud af kurs og kolliderede med autoværnet, der adskiller de to kørselsretninger. - Der er heldigvis ingen personskade, men trafikken er selvfølgelig ramt. Lige nu er et enkelt spor farbart, men vi kommer nok til at lukke hele motorvejen kortvarigt, fortæller vagtchef ved Nordjyllands Politi, Mogens Hougesen, til TV2 Nord. Mistænkt tilbageholdt En anden bilist valgte at følge efter den bil, som var årsag til at campingvognen forulykkede. Det var en stor hjælp for politiet. - En af vores vogne har fået standset den mistænkte på den anden side af tunnelen ved afkørslen til Bouet på vej mod Frederikshavn, siger Mogens Hougesen. I bilen sad en ældre mand, og der var tydelige skader på bilen. - Manden siger, at han ikke kan huske noget, så lige nu undersøger vi, om han har haft et ildebefindende eller lignende, forklarer Mogens Hougesen. Politiet regner med, at der vil være lang kø på motorvejen de næste par timer.

Opsummering:
En bilist var mandag middag årsag til et større uheld ved Svenstrup. Efter påkørsel af en campingvogn flygtede bilisten.